Keywords

Summary



Keywords

1. Ühenduse kaubamärk – Ühenduse kaubamärgi mõiste ja ühenduse kaubamärgi omanikuks saamine – Suhtelised keeldumispõhjused – Identsete või sarnaste kaupade ja teenuste jaoks registreeritud varasema identse või sarnase kaubamärgi omaniku vastulause – Kombineeritud kujutismärgi ja sõnamärgi visuaalne sarnasus – Hindamiskriteeriumid

(Nõukogu määrus nr 40/94, artikli 8 lõike 1 punkt b)

2. Ühenduse kaubamärk – Ühenduse kaubamärgi mõiste ja ühenduse kaubamärgi omanikuks saamine – Suhtelised keeldumispõhjused – Identsete või sarnaste kaupade ja teenuste jaoks registreeritud varasema identse või sarnase kaubamärgi omaniku vastulause – Varasema kaubamärgiga segiajamise tõenäosus – Kombineeritud kujutismärk Faber ja sõnamärk NABER

(Nõukogu määrus nr 40/94, artikli 8 lõike 1 punkt b)

Summary

1. Hinnates määruse nr 40/94 artikli 8 lõike 1 punkti b alusel varasema kaubamärgi omaniku esitatud vastulause raames kombineeritud kujutismärgi visuaalset sarnasust varasema sõnamärgiga, ei ole tähtsust sellel, millised graafilised või stiilielemendid sellel kunagi tulevikus võivad olla. Igal juhul ei saa varasema sõnamärgi sarnasuse hinnangut asendada teatava kujundliku elemendi hinnanguga, mis ei ole isegi varasema registreerimisega antud kaitse all.

Taotletud kombineeritud kaubamärgi registreerimisest ei tule keelduda mitte seetõttu, et varasem sõnamärk võib tulevikus omandada kuju, mis muudaks ta taotletuga samaseks või sarnaseks, vaid seetõttu, et taotletud kombineeritud märk koosneb hetkel peale lihtsa kujutise ka sõnalisest osast, mis on samane või sarnane varasema kaubamärgiga, ja et segiajamise tõenäosuse üldise hindamise raames ei saa seda sõnalist osa lugeda tähise teise koostisosaga võrreldes teisejärguliseks.

(vt punktid 37 ja 38)

2. Hispaania tööstustarbija jaoks ei eksisteeri segiajamise tõenäosust ühest küljest kujutismärgi Faber, mille registreerimist ühenduse kaubamärgina taotleti Nizza kokkuleppe tähenduses klassi 1 kuuluvatele „tööstuses ja teaduses kasutatavatele keemiatoodetele; töötlemata sünteesvaikudele; parkainetele; tööstuslikele kleepidele”, ja teisest küljest sõnamärgi NABER vahel, mis on varem Hispaanias registreeritud nimetatud kokkuleppe samasse klassi kuuluvatele „tööstuses kasutatavatele keemiatoodetele ja tööstuslikele kleepidele, pleekainetele; kunstlikele ja sünteesvaikudele”, niivõrd, kuivõrd esiteks võib taotletud kaubamärgile ainuomane täiendav graafiline või kujundlik külg kujutada endast piisavat eristavat asjaolu, et heita kõrvale vastandatud tähiste visuaalne sarnasus asjaomase avalikkuse silmis, ja teiseks vastandatud tähiste teatavast kõlalisest sarnasusest ei piisa, et kõrvaldada algustähest tingitud kõlalist erinevust, sest kaashäälikud „F” ja „N” tekitavad selgelt erineva heli, nii et arvestades, et asjaomane avalikkus koosneb spetsialistidest, kes on keskmise tarbijaga võrreldes tähelepanelikumad, on see kahe vastandatud tähise heliline erinevus ja arvestatav visuaalne erinevus, mis tuleneb neist ühele ainuomasest kujundlikust küljest, piisav üldise hinnangu alusel järeldamiseks, et asjaomaste kaubamärkide tähised ei ole tervikuna võetuna ja eelkõige nende eristavaid ja domineerivaid osasid arvestades sarnased, ja et järelikult ei ole üks määruse nr 40/94 artikli 8 lõike 1 punkti b kohaldamiseks möödapääsmatu tingimus täidetud.

(vt punktid 43, 48, 50 ja 51)